Når du spiser efter principperne i palæokost, udelukker du de madvarer, som man ikke havde til rådighed dengang mennesker var jægere og samlere. Der er dog nogle fødevarer, som du godt kan inddrage på en palæodiæt, selvom de ikke var direkte til rådighed dengang. Der er nemlig også lidt uenighed og forskelle på, hvor inkluderende og ekskluderende forskellige udgaver af palæodiæten er. Hos nogle er kartofler, søde kartofler, smør og fløde okay, mens de ifølge andre bør udelukkes helt.
Der er dog en række basisvarer, som der er en bred enighed omkring, og som danner grundlag for palæodiætens opskrifter. Dette er fx kød, fjerkræ, fisk, skaldyr, æg, nødder, grøntsager - både grove grøntsager, bladgrøntsager og stivelsesfattige rodfrugter, frugt, urter, krydderier, frø og olier som olivenolie, avokadoolie, kokosolie til at stege maden i.
Når det kommer til drikkevarer, kan du frit slukke tørsten i vand, kokosvand, te og kaffe, og det er altid vigtigt at få nok væske hver dag. Dette gælder ikke blot, hvis du lever af palæokost, men også alle andre typer af diæter.